На основу члана 9. Статута, Скупштина Удружења грађана „Родитељи за права дјеце“, на сједници, одржаној електронски од 18.10.2021. године до 19.10. 2021. године, усвојила је

ЕТИЧКИ КОДЕКС

I - ОПШТЕ ОДРЕДБЕ

Члан 1.

Етичким кодексом Удружења грађана „Родитељи ЗА права дјеце“ утврђују се етички принципи и стандарди понашања, којих се требају придржавати чланови Удружења у обављању својих дужности.

Члан 2.

Циљ Кодекса је афирмација и унапређење рада Удружења, те јачање повјерења грађана.

II – СВРХА И ОБИМ

Члан 3.

Кодекс утврђује етичке принципе и правила који се требају придржавати сви чланови удружења - оснивачи, активни и потпомажући чланови.

Циљ Кодекса је да успостави правила понашања за све чланове, који су дужни да дјелују у правцу заједничке користи, без предрасуда и дискриминације, уз поштовање принципа равноправности. У обављању свих послова везаних за рад Удружења, сви чланови дужни су да се руководе приципом (bona fide), односно пажњом доброг домаћина.

Члан 4.

Подстицање етичког понашања у Удружењу се постиже дефинисањем и публиковањем правила понашања, откривањем и рјешавањем потенцијалних етичких проблема у раној фази, те санкционисањем неетичког понашања.

Члан 5.

Чланови су дужни понашати се у складу са основним моралним принципима и стандардима све одлуке морају бити донијете у интересу Удружења, а информације добијене од чланова не смију бити злоупотребљене.

III - ДУЖНОСТИ ЧЛАНОВА

Члан 6.

Сваки члан Удружења дужан је да:

* поштује основна морална начела и правила понашања,
* сноси одговорност за јавне иступе, када је неопходно да износи ставове који су претходно усаглашени од стране већине чланова Скупштине Удужења,
* нагласи уколико износи лични став,
* се суздржи од било каквог облика политичког дјеловања и давања изјава које имају политичку конотацију,
* не чини доступним јавности личне податке и повјерљиве информације до којих Удружење дође у обављању својих активности,
* дјелује у циљу унапређења рада Удружења,
* у комуникацији с другим члановима Удружења и јавношћу, поступа с уважавањем и поштовањем,
* да се придржавају етичког кодекса Удружења и да своје понашање и изјаве прилагоде на начин да рад и циљеве Удржења адекватно представљају у свакој прилици када иступају као чланови Удружења.

IV - ОБЛИЦИ ОДГОВОРНОСТИ

Члан 7.

За непоштовање одредби Кодекса, као облици одговорности чланова Удружења су:

1. јавна критика за неизвршавање дужности којима није нарушен углед Удружења или није настала знатна материјална штета,
2. укор,
3. опомена пред искључење за вишекратно неизвршавање дужности и обавеза,
4. искључење из Удружења у случају да члан теже повриједи статутарне одредбе или угрози углед Удружења, прекрши одредбе етичког кодекса Удружења, односно нанесе већу материјалну штету.

У сваком од наведених случајева Удружење има право на накнаду материјалне штете уколико је иста причињена, исказану у новчаној вриједности.

ПОСТУПАК УТВРЂИВАЊА ПОВРЕДЕ ОДРЕДБИ КОДЕКСА

Члан 8.

Пријаву за повреду Етичког кодекса може поднијети сваки члан Удружења, у писаној форми, уз детаљно навођење свих околности случаја у коме је дошло до евентуалне повреде одредби Кодекса.

Члан 9.

Пријава се подноси предсједнику Удружења који разматра оправданост навода из пријаве, те доноси одлуку о изрицању мјера, уз претходну консултацију са члановима Надзорног одбора. Одлука се доноси у писменој форми и доставља се писменим путем ( на кућну адресу или путем е-маил адресе ).

Члан 10.

Члан Удружења који је незадовољан одлуком предсједника Удружења има право подношења приговора Скупштини, у року од 15 дана од дана достављања одлуке о изрицању мјера.

Скупштина Удружења натполовичном већином гласова присутних чланова, доноси одлуку о изрицању мјера члану Удружења.

Одлука Скупштине је коначна и објављује се на интернет страници Удружења.

ПРЕЛАЗНЕ И ЗАВРШНЕ ОДРЕДБЕ

Члан 11.

Члан Удружења ће, приликом потписивања приступнице, као њен интегрални дио, потписати и изјаву да је упознат с Етичким кодексом.

Члан 12.

Изрази који се у Кодексу користе за физичка лица у мушком роду подразумијевају исте изразе у женском роду.

Члан 13.

Кодекс ступа на снагу даном доношења и објављује се на интернет страници Удружења.

ПРЕДСЈЕДНИК

СКУПШТИНЕ УДРУЖЕЊА